钦定古今图书集成/明伦汇编/皇极典/第255卷 > 易经 > 师卦
## 钦定古今图书集成/明伦汇编/皇极典/第255卷 > 易经 > 师卦

上六，大君有命，开国承家，小人勿用。

〈程传〉开国封之为诸侯也，承家以为卿大夫也。小人有功，赏之以金帛禄位可也，不可使有国家而为政也。小人平时易致骄盈，况挟其功乎？

《象》曰：“大君有命”，以正功也。“小人勿用”，必乱邦也。

〈程传〉大君持恩赏之柄，以正军旅之功，《师》之终也。虽赏其功，小人则不可以有功而任用之，用之必乱邦。小人恃功而乱邦者，古有之矣。